FÆLLES HOLDNING (EF) Nr. 33/96 fastlagt af Rådet den 10. juni 1996 med henblik på vedtagelse af Europa-Parlamentet og Rådets direktiv 96/. . ./EF af . . .om ændring af direktiv 89/686/EØF om indbyrdes tilnærmelse af medlemsstaternes lovgivninger om personlige værnemidler (96/C 220i/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til Kommissionens forslag (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 B (3), og

ud fra følgende betragtninger:

I henhold til direktiv 89/686/EØF (4) skal alle personlige værnemidler (PV) være forsynet med CE-mærkning; ved siden af denne mærkning skal der som supplerende påskrift være angivet, hvilket år denne mærkning er blevet anbragt;

denne angivelse af året øger på ingen måde sikkerheden for brugeren af PV; oplysningen vil kunne forveksles med angivelsen af sidste anvendelsesdato, som skal anbringes på alle PV, som er udsat for ældning;

anbringelsen af denne angivelse af året er en belastning for fabrikanterne af PV; udgifterne hertil er langtfra ubetydelige;

i henhold til nærhedsprincippet kan denne forenkling for fabrikanterne kun gennemføres ved et direktiv, der ændrer direktiv 89/686/EØF -

UDSTEDT FØLGENDE DIREKTIV:

Artikel 1

I bilag IV i direktiv 89/686/EØF udgår følgende tekst:

»Supplerende påskrifter

- De to sidste cifre i årstallet for det år, hvor »CE-mærkningen« er blevet anbragt; denne påskrift kræves ikke for de i artikel 8, stk. 3, omhandlede PV.«

Artikel 2

1. Medlemsstaterne vedtager og offentliggør inden den 1. januar 1997 de love og administrative bestemmelser, der er nødvendige for at efterkomme dette direktiv. De underretter straks Kommissionen herom.

De anvender disse bestemmelser fra den 1. januar 1997.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget den . . .

På Europa-Parlamentets vegne

Formand

På Rådets vegne

Formand

(1) EFT nr. C 23 af 27. 1. 1996, s. 6.

(2) EFT nr. C 97 af 1. 4. 1996, s. 8.

(3) Europa-Parlamentets udtalelse af 22. maj 1996 (endnu ikke offentliggjort i Tidende), Rådets fælles holdning af . . . (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(4) EFT nr. L 399 af 30. 12. 1989, s. 18. Direktivet er ændret ved direktiv 93/68/EØF (EFT nr. L 220 af 30. 8. 1993, s. 1) og 93/95/EØF (EFT nr. L 276 af 9. 11. 1993, s. 11).

RÅDETS BEGRUNDELSE

I. INDLEDNING

1. Kommissionen forelagde ved skrivelse af 3. januar 1996 et forslag til direktiv baseret på EF-traktatens artikel 100 A med henblik på ændring af direktiv 89/686/EØF om indbyrdes tilnærmelse af medlemsstaternes lovgivninger om personlige værnemidler.

2. Europa-Parlamentet afgav udtalelse den 22. maj 1996 og godkendte Kommissionens forslag.

Det Økonomiske og Sociale Udvalg afgav udtalelse den 31. januar 1996.

3. Rådet fastlagde sin fælles holdning i henhold til traktatens artikel 189 B den 10. juni 1996.

II. FORMÅL

4. Kommissionens forslag tager sigte på at ændre Rådets direktiv 89/686/EØF af 21. december 1989 om indbyrdes tilnærmelse af medlemsstaternes lovgivninger om personlige værnemidler. Direktivet er tidligere blevet ændret ved direktiv 93/68/EØF og 93/95/EØF.

Forslaget har til formål at forenkle de administrative krav, der pålægges fabrikanterne af personlige værnemidler, og navnlig at ophæve kravet om, at det på alle personlige værnemidler skal angives, hvilket år CE-mærkningen er blevet anbragt.

III. ANALYSE AF DEN FÆLLES HOLDNING

5. Rådet har godkendt Kommissionens forslag, idet det blot har ændret datoen i artikel 2. Rådet har for så vidt angår fristen for medlemsstaternes vedtagelse og offentliggørelse af de nødvendige love og administrative bestemmelser foretrukket at fastsætte en specifik dato, nemlig den 1. januar 1997, i stedet for den oprindeligt foreslåede periode på tre måneder.